Fyrr í vikunni voru undirritaðir samningar á milli Loftorku í Borgarnesi og Fastengis , fasteignarekstrarfélags í eigu Íslandsbanka , um kaup Loftorku á húsinu Engjaási 1 í Borgarnesi . Um er að ræða fyrrum húsnæði Mjólkursamlags Borgfirðinga en undanfarin ár var Loftorka með hluta hússins á leigu undir starfsemi sína . Stór hluti þess hefur þó staðið ónýttur á síðustu árum . Að sögn Bergþórs Ólasonar fjármálastjóra Loftorku er um að ræða áhugavert tækifæri fyrir Loftorku sem stefnir á að koma öllu húsinu í notkun . „ Endurfjármögnun Loftorku hjá Arion banka gerir fyrirtækinu kleift að ráðast í þessi kaup og erum við bjartsýnir á framhaldið . Ætlun okkar er að koma lífi í allt húsið sem hægt er að nýta til margra hluta . Aðalsalur þess er til að mynda rúmlega 2.000 fermetra opið rými með öflugum hlaupaköttum , en fasteignin er í heild rúmlega 4.400 fermetrar . Við munum vera með járnsmiðjuna okkar í kjallaranum auk þess sem við munum nýta hann sem geymslu , nú þegar við höfum tæmt Borgarbraut 57 , “ segir Bergþór en það húsnæði hafði fyrirtækið nýtt sem geymslur undanfarin misseri . Spurður um hvaða starfsemi hann sjái fyrir sér í húsinu segir hann margt koma til greina . „ Á þessum tímapunkti liggur ekki fyrir hvaða starfsemi mun fara inn í aðalsal hússins eða skrifstofurnar . Þar kemur þó margt til greina , bæði að við setjum þar í gang ný og sérhæfð verkefni og svo það sem líklegra er að við leitum okkur að samstarfsaðilum sem eru með starfsemi sem hentar inn í þetta hús . Meginstefnan með kaupunum er þó að fjölga tækifærunum í Borgarnesi og nágrenni og skapa um leið ný störf til hagsældar fyrir alla , “ segir Bergþór að lokum .